UDHËZIM
Nr. 8, datë 26.4.2019

PËR DATAT DHE ORGANIZIMIN E PROVIMEVE TË MATURËS SHTETËRORE 2019, SESIONI I DYTË

Në mbështetje të nenit 102 të Kushtetutës së Republikës së Shqipërisë, të nenit 26, pika 2, germa “a”, të ligjit nr. 69/2012, “Për sistemin arsimor parauniversitar në Republikën e Shqipërisë”, i ndryshuar, 

UDHËZOJ:

1. Lëndët dhe datat e provimeve të Maturës Shtetërore 2019, sesioni i dytë, të jenë: 
a) Gjuhë e huaj: 27 gusht 2019, 
b) Gjuhë shqipe dhe letërsi	: 	30 gusht 2019,
c) Matematikë: 3 shtator 2019,
d) Provimi me zgjedhje	: 6 shtator 2019.
2. Administrimi i provimeve të Maturës Shtetërore 2019, sesioni dytë, bazohet në rregulloren e maturës shtetërore 2019, miratuar me urdhrin nr. 780, datë 23.11.2018, të ministrit të Arsimit, Sportit dhe Rinisë.
3. Provimet e detyruara dhe me zgjedhje të maturës shtetërore 2019, sesioni i dytë:
a) fillojnë në orën 10:00;
b) provimet e detyruara dhe me zgjedhje zgjasin 2 orë e 30 minuta; 
c) testet e provimeve të detyruara dhe me zgjedhje hartohen, administrohen dhe vlerësohen nga Qendra e Shërbimeve Arsimore (QSHA); 
d) testi për secilin nga provimet e detyruara dhe me zgjedhje vlerësohet me 60 pikë.
4. Në provimet e maturës shtetërore 2019, sesioni i dytë, do të marrin pjesë: 
a) maturantët/kandidatët që rezultojnë mbetës në një ose më shumë provime të maturës shtetërore 2019, sesioni i parë; 
b) maturantët që rezultojnë mbetës në një ose dy lëndë në vitin shkollor 2018–2019 dhe i shlyejnë provimet shkollore brenda datës 22 gusht 2019;
c) kandidatët që kanë përfunduar shkollën e mesme para vitit 2018, por që nuk kanë shlyer detyrimet e maturës shtetërore; 
d) kandidatët që kanë përfunduar shkollën e mesme jashtë vendit dhe kanë të njësuar dokumentet shkollore nga QSHA-ja dhe kanë detyrime të maturës shtetërore. 
5. Kandidatët e përcaktuar në pikën 4, germa “c” dhe “d”, të regjistrohen në shkollën ku kanë përfunduar arsimin e mesëm ose në shkollën që u cakton institucioni arsimor vendor përgjegjës për arsimin parauniversitar në vendbanimin e tyre. 
6. Maturantët/kandidatët e përcaktuar në pikën 4, germat “c” dhe “d”, të plotësojnë formularin AlZ për dhënien e provimeve të sesionit të dytë të maturës shtetërore, nëse nuk e kanë plotësuar atë në sesionin e parë. Këta kandidatë të plotësojnë formularin A1Z në datat 21–23 gusht 2019.
7. Drejtori i shkollës të dërgojë zyrtarisht në institucionin arsimor vendor përgjegjës për arsimin parauniversitar listën e kandidatëve që do të marrin pjesë në provimet e maturës shtetërore 2019, sesioni i dytë, në datën 23 gusht 2019. Drejtori i institucionit arsimor vendor përgjegjës për arsimin parauniversitar, ta dërgojë këtë listë në QSHA, në datën 24 gusht 2019. 
8. Provimet të zhvillohen të përqendruara në institucionin arsimor vendor përgjegjës për arsimin parauniversitar. Institucionet arsimore vendore përgjegjëse për arsimin parauniversitar të përcaktojnë mjediset ku maturantët/kandidatët do të zhvillojnë provimin, duke mundësuar përqendrimin e tyre sipas kushteve dhe numrit të maturantëve/kandidatëve.
9. Institucionet arsimore vendore përgjegjëse për arsimin parauniversitar dhe drejtoritë e shkollave të marrin masa për njoftimin e maturantëve/kandidatëve për datat, mjedisin dhe orën kur do të zhvillohet secili nga provimet e maturës shtetërore 2019, sesioni i dytë. 
10. Drejtori i institucionit arsimor vendor përgjegjës për arsimin parauniversitar, brenda datës 20 gusht 2019, të njoftojë zyrtarisht QSHA-në dhe MASR-në për mjedisin ku do të zhvillohen provimet e maturës shtetërore 2019, sesioni i dytë, si dhe për listën e shkollave që marrin pjesë në provimet e maturës shtetërore 2019, sesioni i dytë. 
11. Në institucionin arsimor vendor përgjegjës për arsimin parauniversitar, ku numri i maturantëve/kandidatëve është më i madh se 500, të përdoren 2 mjedise. 
12. Monitorimi dhe administrimi i procesit të maturës shtetërore 2019, sesioni i dytë, të kryhet nga përfaqësuesit e MASR-së dhe të institucioneve të varësisë. 
13. Shpenzimet e përfaqësuesve të MASR-së, në monitorimin e provimeve të maturës shtetërore 2019, sesioni i dytë, të mbulohen sipas akteve ligjore dhe nënligjore në fuqi nga institucionet e përcaktuara në këtë udhëzim.
[bookmark: _GoBack]14. Ngarkohen për zbatimin e këtij udhëzimi Sekretari i Përgjithshëm, Drejtoria e Përgjithshme e Politikave dhe Zhvillimit të Arsimit, Sportit dhe Rinisë, Drejtoria e Përgjithshme Ekonomike dhe Shërbimeve Mbështetëse, Qendra e Shërbimeve Arsimore, Agjencia e Sigurimit të Cilësisë të Arsimit Parauniversitar, Drejtoria e Përgjithshme e Arsimit Parauniversitar, institucionet arsimore vendore përgjegjëse për arsimin parauniversitar, si dhe institucionet arsimore parauniversitare.
Ky udhëzim hyn në fuqi pas botimit në Fletoren Zyrtare.

MINISTËR I ARSIMIT, SPORTIT DHE SHKENCËS
Besa Shahini














